1. ปัจจัยความเสี่ยง

ในการดำเนินธุรกิจบรรจุภัณฑ์พลาสติก มีปัจจัยที่สำคัญหลายอย่าง
ที่มีความผันผวนจากเหตุปัจจัยภายนอก ซึ่งอาจส่งผลกระทบต่อการดำเนินงาน
และก่อให้เกิดความเสียหายกับกิจการได้ในที่สุด บริษัทฯตระหนักดีถึง ปัจจัยต่าง ๆเหล่านั้น
จึงมีการเฝ้าระวังติดตามข่าวสารความเคลื่อนไหวอย่างใกล้ชิด
เพื่อวิเคราะห์และประเมินสถานการณ์ในการประชุมประจำเดือนของคณะผู้บริหาร
และคณะกรรมการบริหาร นอกจากนี้ยังได้จัดตั้งคณะกรรมการบริหารความเสี่ยง(Risk
Management Committee) ทำหน้าที่วิเคราะห์ หาตัวชี้บ่งปัจจัยความเสี่ยง,
ประเมินความเสี่ยงที่อาจเกิดขึ้น และเสนอวิธีการป้องกันความเสี่ยงที่อาจเกิดขึ้น
นำเสนอต่อคณะกรรมการบริษัทและคณะกรรมการตรวจสอบ เพื่อทราบและพิจารณาทุกไตรมาส

ความเสี่ยงที่มีนัยสำคัญต่อบริษัทฯ สรุปได้ดังนี้

1. ความเสี่ยงจากการผันผวนของราคาวัตถุดิบ

เม็ดพลาสติกเป็นวัตถุดิบหลักที่ใช้ในการผลิต
มีความผันผวนด้านปริมาณและราคาไปในทางเดียวกับน้ำมันในตลาดโลกเป็นหลัก
ทั้งนี้ขึ้นอยู่กับอุปสงค์และอุปทาน และปริมาณการผลิตของผู้ผลิตเม็ดพลาสติกในตลาด
ซึ่งส่งผลให้ราคาเม็ดพลาสติกขึ้นและลงในแต่ละช่วงเวลา การที่ราคาวัตถุดิบมีแนวโน้ม
ที่สูงขึ้นได้ส่งผลกระทบโดยตรงต่อต้นทุนการผลิตสินค้า
กำไรขั้นต้นและผลการดำเนินงานของบริษัทเป็นอย่างมาก
แม้ราคาผลิตภัณฑ์ของบริษัทจะสามารถปรับเปลี่ยนไปตามราคาวัตถุดิบ
แต่ในทางปฏิบัติการปรับราคาสินค้ายังต้องใช้ช่วงเวลาหนึ่งในการแจ้งและตกลงกับลูกค้าเพื่อเปลี่ยนแปลงราคาให้สอดคล้องกับ
ราคาวัตถุดิบที่สูงขึ้น ซึ่งทำให้บริษัทฯอาจจะต้องแบกภาระต้นทุนบางส่วนก่อนการปรับราคาจริง
นอกจากนี้หากราคาตลาดผันผวน การขอปรับราคาก็จะมีความยุ่งยากมากยิ่งขึ้น

ราคาเม็ดพลาสติกในปี 2550 ที่ผ่านมามีการปรับราคาสูงขึ้นอย่างต่อเนื่องจากปี 2549
และแนวโน้มในปี 2551 ก็จะยังอยู่ในระดับราคาที่สูงเช่นเดียวกัน
การแกว่งตัวของราคาจะเป็นช่วงแคบ
ๆบริษัทฯได้ตระหนักถึงความเสี่ยงและมีมาตรการการป้องกันความเสี่ยงไว้ดังต่อไปนี้ :-

-   ติดตามความเคลื่อนไหวและสถานการณ์ราคาน้ำมันและเม็ดพลาสติกอย่างใกล้ชิด
    ทั้งในตลาดโลกภูมิภาค และในประเทศ จากแหล่งข่าวสารต่าง ๆ
    นำมาประกอบในการพิจารณาแผนการสั่งซื้อวัตถุดิบ เสนอต่อคณะผู้บริหาร
    และคณะกรรมการบริหารในการประชุมประจำทุกเดือน เพื่อวิเคราะห์สถานการณ์

-   มีการสั่งซื้อและเก็บสำรองเม็ดพลาสติก ให้เพียงพอกับปริมาณการผลิตตามคำสั่งซื้อที่มีอยู่
    เป็นการล่วงหน้า โดยคำนึงถึง สถานการณ์และราคา วัตถุดิบ ในแต่ละช่วงเวลา
    คณะกรรมการบริหารของบริษัท ได้ให้ความสำคัญของการสั่งซื้อวัตถุดิบ
    และได้ให้ฝ่ายบริหารนำเสนอและสรุปแผนการสั่งซื้อวัตถุดิบให้ที่ประชุมคณะกรรมการบริหารทราบเพื่อเห็นชอบ
    เป็นรายเดือนและรายไตรมาส

-   สั่งซื้อวัตถุดิบโดยตรงกับผู้ผลิต
    หรือตัวแทนจำหน่ายที่เชื่อถือได้ที่จะสามารถจัดหาวัตถุดิบให้ได้ตามที่ได้สั่งซื้อ
    แม้สถานการณ์ราคาและปริมาณจะเปลี่ยนแปลงไป

-   มีการทดสอบการใช้เม็ดพลาสติก จากผู้ผลิตหลายราย
    เพื่อให้สามารถปรับเปลี่ยนการใช้เม็ดพลาสติกทดแทนกันได้
    ทั้งนี้เพื่อป้องกันการพึ่งพาวัตถุดิบจากแหล่งใดแหล่งหนึ่ง
    หรือหากเกิดการขาดแคลนวัตถุดิบหรือเมื่อเม็ดพลาสติกชนิดใดชนิดหนึ่งมีราคาสูงขึ้น

2. ความเสี่ยงจากการเปลี่ยนแปลงด้านรูปแบบและคุณสมบัติของบรรจุภัณฑ์
ตลอดจนเทคโนโลยี่ในการผลิต

บรรจุภัณฑ์พลาสติก
มีการเปลี่ยนแปลงทั้งด้านรูปแบบและคุณสมบัติการใช้งานเพื่อตอบสนองความต้องการของลูกค้าและพฤติกรรมของผู้ใช้บรรจุภัณฑ์
ความเปลี่ยนแปลงดังกล่าวส่งผลต่อความสามารถในการแข่งขันของบริษัทได้

บริษัทฯ จึงมีการติดตามการเปลี่ยนแปลงและแนวโน้มความต้องการของลูกค้าอย่างต่อเนื่อง
ทั้งรูปแบบและคุณสมบัติของบรรจุภัณฑ์พลาสติก ตลอดจนเทคโนโลยีใหม่ๆ ที่ใช้ในการผลิตอย่างใกล้ชิด
บริษัทได้มุ่งเน้นการผลิตสินค้าที่มีคุณสมบัติการใช้งานได้หลากหลายขึ้น
เพื่อให้ทันต่อการเปลี่ยนแปลงตลอดเวลา นอกจากนี้เครื่องจักรรุ่นใหม่ๆ ของบริษัทฯ
ยังมีความสามารถในการปรับเปลี่ยนเพื่อรองรับการผลิตบรรจุภัณฑ์พลาสติกได้หลากหลายทันกับความต้องการเปลี่ยนแปลงของตลาด
อย่างไรก็ตามเนื่องจากบรรจุภัณฑ์ที่ผลิตนำไปใช้กับสินค้าอุตสาหกรรมเช่นกัน
ระยะเวลาในการปรับเปลี่ยนรูปแบบและคุณสมบัติของบรรจุภัณฑ์ จึงไม่รวดเร็วนัก
ที่ผ่านมาในอดีตจะมีระยะเวลาเฉลี่ยที่ 5 ปี ดังนั้นเพื่อตอบสนองความต้องการรูปแบบสินค้าของลูกค้า
จะต้องมีการวางแผนที่ดีและมีการติดตามความเปลี่ยนแปลงของตลาด
ตลอดจนการวิจัยและพัฒนารูปแบบให้ทันสมัย ทันต่อการเปลี่ยนแปลงที่จะเกิดขึ้น

3. ความเสี่ยงจากการเข้ามาแข่งขันของคู่ผลิตรายใหม่

ผลิตภัณฑ์บรรจุภัณฑ์พลาสติกถือได้ว่ามีการแข่งขันสูง
อีกทั้งเทคโนโลยีที่ใช้ในการผลิตก็ไม่ซับซ้อนมากนัก และใช้เงินลงทุนไม่สูงนัก
จึงเปิดโอกาสให้คู่แข่งขันรายใหม่ๆ เข้ามาแข่งขันในตลาดมากขึ้น

อย่างไรก็ตาม คุณภาพและมาตรฐานในการผลิตสินค้าตลอดจนความน่าเชื่อถือของผู้ผลิต
ถือเป็นปัจจัยสำคัญในอุตสาหกรรมบรรจุภัณฑ์พลาสติก
โดยเฉพาะบรรจุภัณฑ์ของผลิตภัณฑ์ด้านอาหาร,เครื่องดื่ม,เครื่องสำอางและยา
ที่ต้องการความสะอาดปราศจากเชื้อปนเปื้อนบนบรรจุภัณฑ์เป็นสิ่งสำคัญ
ซึ่งหากลูกค้าเชื่อมั่นในผู้ผลิตรายใดแล้วก็จะไม่เปลี่ยนผู้ผลิต โอกาสที่จะเปลี่ยนผู้ผลิตนั้นไม่ง่ายนัก
จากการที่บริษัทฯเป็นผู้ผลิตที่ได้รับมาตรฐานการผลิต GMP และ ISO และมีการใช้วัตถุดิบทีมีคุณสมบัติ
Food Grade และต้องเป็นวัตถุดิบใหม่ที่มีคุณภาพเท่านั้น และจะไม่ใช้วัตถุดิบที่ผ่านการใช้หรือ
rework / recycle มาผลิตสินค้าดังกล่าว
การให้ความสำคัญในเรื่องของคุณภาพและความสะอาดปราศจากเชื้อและสิ่งปนเปื้อนของผลิตภัณฑ์บรรจุภัณฑ์ระหว่างการผลิต
ความสามารถในการผลิตและจัดส่งได้ตรงตามเวลาที่ตกลง
ทำให้บริษัทได้รับความไว้วางใจและเป็นที่เชื่อถือของลูกค้าอย่างต่อเนื่องเป็นเวลานาน ปัจจัย
ที่กล่าวมาทั้งหมดเป็นเหตุผลในการตัดสินใจเลือกผู้ผลิตสินค้าของลูกค้า และเป็นแนวทางและกลยุทธ์
ที่บริษัทยึดถือปฏิบัติอย่างเคร่งครัดมาโดยตลอด

4. ความเสี่ยงจากการขาดสภาพคล่อง และภาวะเงินฝืด

การขาดสภาพคล่องทางการเงิน หรือการที่ไม่สามารถเรียกชำระเงินจากลูกหนี้ได้ตามกำหนดเวลา
อาจส่งผลกระทบต่อความสามารถในการจัดซื้อจัดหาวัตถุดิบ
ความสามารถในการลงทุนขยายกิจการเพื่อรองรับการขยายตัวของตลาด
ปริมาณความต้องการที่สูงขึ้นทุกปี
นอกจากนี้การขาดสภาพคล่องทางการเงินยังอาจส่งผลกระทบต่อความเสี่ยงในการดำเนินกิจการได้

บริษัทฯ มีประวัติทางการเงินที่ดี มีผลประกอบการที่เจริญก้าวหน้าอย่างต่อเนื่องและมั่นคง
มีกลุ่มลูกค้าที่อยู่ในระดับแนวหน้า จึงได้รับการไว้วางใจจากสถาบันการเงินต่าง ๆ
ให้การสนับสนุนทางด้านการเงิน และให้ต้นทุนการเงินที่ยุติธรรม
เพื่อใช้ในการบริหารสภาพคล่องและการลงทุนในโครงการต่างๆ
นอกจากนี้บริษัทยังสามารถเรียกเก็บหนี้ตามกำหนดเวลา
และTermการชำระเงินอย่างสม่ำเสมอจากลูกค้า ประกอบกับ Term
การชำระเงินค่าวัตถุดิบที่มีระยะเวลาที่ยาวกว่า ทำให้การบริหารทางการเงินเกิดสภาพคล่อง
นอกจากนี้บริษัท มีการวางแผนในการลงทุนที่เหมาะสมกับรายได้ที่จะได้รับมา
ชดเชยกับดอกเบี้ยที่เกิดขึ้นเป็นการล่วงหน้า มีการจัดทำประมาณการกระแสเงินสด
เพื่อควบคุมการใช้จ่ายให้เหมาะสมอีกด้วย

5. ความเสี่ยงจากการมีและจัดเก็บสินค้าสำเร็จรูปและวัตถุดิบคงคลังจำนวนมากเกินความจำเป็น

จากการเจริญเติบโตของบริษัท แต่ละปีในอัตราที่สูง
ทำให้ต้องซื้อวัตถุดิบสำรองและผลิตสินค้าสูงขึ้นไปตามไปด้วย
อาจทำให้มูลค่าวัตถุดิบและสินค้าสำเร็จรูปคงคลังสูงมากเกินความจำเป็น
และอาจทำให้เกิดปัญหาในการจัดหาสถานที่จัดเก็บ เป็นการเพิ่มต้นทุนการดำเนินงานได้

บริษัท ได้เน้นในเรื่องการวางแผนการผลิตและการจัดส่งให้มีประสิทธิภาพที่สูงสุด
เพื่อลดปริมาณการสำรองวัตถุดิบและสินค้าสำเร็จรูป ให้เหมาะสมกับพื้นที่การจัดเก็บที่มี
และสามารถตอบสนองกับความต้องการของลูกค้าอย่าต่อเนื่อง นอกจากนี้ในปี 2550 บริษัท
ได้นำเอาระบบ ERP เข้ามาช่วยในการบริหารจัดการในหน่วยงานต่าง ๆ
เพื่อให้มีการวางแผนและดำเนินการเป็นไปตามแผนในด้านต่าง ๆ เช่น การบริหารการจัดซื้อจัดหา
การผลิตและวางแผนการผลิต การบริหารการจัดเก็บสินค้าและวัตถุดิบคงคลัง
การบริหารการขายและจัดส่งสินค้า การบริหารงานภายในองค์กรอื่นๆ
เชื่อมโยงต่อกันอย่างมีประสิทธิภาพ ซึ่งจะส่งผลให้
ลดปริมาณในการจัดเก็บวัตถุดิบและสินค้าสำเร็จรูปด้วย